
Vă înaintăm, alăturat, RAPORTUL COMUN asupra propunerii legislative pentru modificarea şi completarea Legii administraţiei publice locale nr.215/2001, trimisă Comisiei juridice, de disciplină şi imunităţi și Comisiei pentru administrație publică și amenajarea teritoriului, cu adresa nr. PL- x 339 din 13 noiembrie 2017 şi înregistrată cu nr. 4c-11/1079 din 14 noiembrie 2017, respectiv cu nr. 4c-6/411/2017.
     În raport cu obiectul şi conţinutul său, propunerea legislativă face parte din categoria legilor organice.

         VICEPREŞEDINTE,                                            PREŞEDINTE,                                           

              Vasile VARGA                                        Florin-Claudiu ROMAN

 În conformitate cu prevederile art.95 din Regulamentul Camerei Deputaţilor, republicat, prin adresa nr. PLx.339 din 13 noiembrie 2017, Comisia juridică, de disciplină şi imunități şi Comisia pentru administrație publică și amenajarea teritoriului au fost sesizate spre dezbatere în fond cu propunerea legislativă pentru modificarea şi completarea Legii administraţiei publice locale nr.215/2001.
Potrivit dispoziţiilor art. 75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este primă Cameră sesizată. 

Consiliul Legislativ, prin avizul nr. 940 din 07.11.2017, a avizat negativ iniţiativa legislativă.

Propunerea legislativă are ca obiect de reglementare operarea unor clarificări cu privire la procedurile și circuitul documentelor necesare în procesul de adoptare de către consiliul local în sensul introducerii unei noi teze prin care se prevede că raportul compartimentului de resort din cadrul aparatului de lucru al primarului, nu trebuie aprobat de primar. Totodată se propune ca răspunderea pentru conținutul raportului să revină celor care îl întocmesc și îl semnează, prevedere deja existent în lege. De asemenea, prin prevederea propusă la pct.4 s-ar crea prezumția că inițiatorul a avut în vedere edificarea, chiar neautorizată, a construcțiilor pe terenurile aparținând domeniului privat al unităților administrativ-teritoriale. În plus, în lipsa precizării destinațiilor respectivelor construcții, soluția nu ar mai fi compatibilă cu scopul concesiunii, acela de exploatare a unui bun în vederea satisfacerii unui interes public.
Membrii Comisiei juridice, de disciplină şi imunităţi şi membrii Comisiei pentru administrație publică și amenajarea teritoriului au examinat propunerea legislativă în şedinţe separate. 



Membrii Comisiei pentru administrație publică și amenajarea teritoriului au dezbătut iniţiativa legislativă în şedinţa din 28 noiembrie 2017. Din numărul total de 25 membri ai Comisiei pentru administrație publică și amenajarea teritoriului au participat la dezbateri 22 deputaţi. La dezbaterile care au avut loc a participat, în conformitate cu prevederile art.55 din Regulamentul Camerei Deputaţilor, republicat, doamna Sirma Caraman, Secretar de stat în cadrul Ministerului Dezvoltării Regionale, Administrației Publice și Fondurilor Europene.


Membrii Comisiei juridice, de disciplină şi imunităţi au dezbătut propunerea legislativă în şedinţa din 4 decembrie 2017. 


La dezbateri au fost prezenţi deputaţi, membri ai Comisiei juridice, de disciplină şi imunităţi, conform listei de prezenţă.


În urma dezbaterilor, membrii celor două Comisii au hotărât, cu majoritate de voturi, adoptarea propunerii legislative pentru modificarea şi completarea Legii administraţiei publice locale nr.215/2001.

În raport cu obiectul şi conţinutul reglementării, propunerea legislativă face parte din categoria legilor organice.

